አሰቃቂው የጋምቤላ ጭፍጨፋና የፀጥታ ኃይሎች አሠላለፍ
ዓርብ ሚያዝያ 7 ቀን 2008 ዓ.ም. ለቅዳሜ አጥቢያ በጋምቤላ ብሔራዊ ክልላዊ መንግሥት ውስጥ ከደቡብ ሱዳን በመጡ የሙርሌ ጎሳ ታጣቂዎች በአጠቃላይ 208 ዜጎች ሲገደሉ፣ 108 ሕፃናትና እናቶችም ታፍነው ተወስደዋል፡፡ 72 ያህሉ ወገኖች የአካል ጉዳት ደርሶባቸዋል፡፡ ሃያ ሺሕ ዜጎችም ተፈናቅለዋል፡፡ የክልሉ መንግሥት እንደተናገረው ታጣቂዎቹ ከሁለት ሺሕ በላይ ከብቶችም ዘርፈዋል፡፡ በመቶ ሺዎች የሚቆጠሩ ደቡብ ሱዳናውያን ስደተኞች ያስጠለለው የጋምቤላ ክልል፣ ከዚያ በመጡ ታጣቂዎች የገዛ ነዋሪዎቹ መገደላቸው አጠያያቂ ሆኗል፡፡ የዚህ አሰቃቂ ጥቃት ፈጻሚዎችን ተከትሎ ደቡብ ሱዳን መግባቱ የተነገረለት የመከላከያ ሠራዊት 60 ያህሉን መግደሉም ተሰምቷል፡፡ ማክሰኞ ሚያዝያ 11 ቀን የሕዝብ ተወካዮች ምክር ቤት የሁለት ቀናት ብሔራዊ ሐዘን ያወጀ ሲሆን፣ የምክር ቤቱ አባላት መንግሥት አስፈላጊውን ዕርምጃ እንዲወስድም ጠይቀዋል፡፡ ከአገር ቤት ጀምሮ በተለያዩ ሥፍራዎች የሚኖሩ ኢትዮጵያውያንም ጥቃቱን አውግዘዋል፡፡ መንግሥትንም ጥቃቱን አስቀድሞ መከላከል ባለመቻሉም ከማውገዝ ጀምሮ፣ ሕፃናቱን በፍጥነት እንዲያስመልስ ጠይቀዋል፡፡ በምሥሉ ላይ የጋምቤላ ክልል በደቡብ ሱዳን ግጭት ምክንያት የተፈናቀሉ ሰዎች የተጠለሉበት ካምፕ ነው፡፡